Rummer advokatfirma, butikker og restauranter

I 2011 lavede advokatfirmaet Federspiel en aftale med Ejendomsselskabet Norden om på forhånd at tegne sig som lejere af en stor del af lokalerne.

Efter underholdningspalæet Scalas nedtur havde Københavns Kommune været noget vrangvillige over for nybyg på området.

Derfor sikrede kommunen sig, at bygningen også skulle have en funktion for offentligheden. Kravet var, at de første fire etager i hvert tårn skulle rumme butikker, restauranter og andre publikumsorienterede formål til gavn og glæde for borgerne.

Og sådan blev ideen til Axel Towers fostret: Et hus, der både tæller nævnte advokatfirma, men altså også smykkeforhandleren Klarlund, chokolatierbutikken Peter Beier, kaffebaren Starbucks og til efteråret et nyt restaurantskoncept af folkene bag michelinrestauranten AOC.

Hertil hører en ny hævet byhave i midten af tårnene, hvor man kan se ned på både Jernbanegade og Vesterbrogade.